Document ID: 32014R0137

KOMISJONI RAKENDUSMÄÄRUS (EL) nr 137/2014,
12. veebruar 2014,
millega muudetakse määrust (EL) nr 468/2010, millega kehtestatakse ebaseadusliku, teatamata ja reguleerimata kalapüügiga tegelevate laevade ELi nimekiri
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 29. septembri 2008. aasta määrust (EÜ) nr 1005/2008, millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks ning muudetakse määruseid (EMÜ) nr 2847/93, (EÜ) nr 1936/2001 ja (EÜ) nr 601/2004 ning tunnistatakse kehtetuks määrused (EÜ) nr 1093/94 ja (EÜ) nr 1447/1999, (1) eriti selle artiklit 30,
ning arvestades järgmist:
(1)
Määruse (EÜ) nr 1005/2008 V peatükis on sätestatud ebaseadusliku, teatamata ja reguleerimata kalapüügiga tegelevate laevade (ETR-püügiga tegelevad kalalaevad) kindlaksmääramise kord, samuti selliste laevade ELi nimekirja koostamise kord. Kõnealuse määruse artiklis 37 on sätestatud sellisesse nimekirja kantud kalalaevade suhtes võetavad meetmed.
(2)
Liidu esimene ETR-püügiga tegelevate laevade nimekiri kehtestati komisjoni määrusega (EL) nr 468/2010 (2) ning seejärel muudeti nimekirja komisjoni rakendusmäärustega (EL) nr 724/2011, (3) (EL) nr 1234/2012 (4) ja (EL) nr 672/2013 (5).
(3)
Määruse (EÜ) nr 1005/2008 artikli 30 lõike 1 kohaselt peaks ELi nimekiri hõlmama ka selliseid kalalaevu, mille on ETR-püügiga tegelevate kalalaevade nimekirja kandnud piirkondlikud kalandusorganisatsioonid.
(4)
Kõik piirkondlikud kalandusorganisatsioonid näevad ette ETR-püügiga tegelevate kalalaevade nimekirjade koostamise ja korrapärase ajakohastamise vastavalt nende asjakohastele eeskirjadele (6).
(5)
Vastavalt määruse (EÜ) nr 1005/2008 artiklile 30 ajakohastab komisjon ELi nimekirja pärast seda, kui on saanud piirkondlikelt kalandusorganisatsioonidelt nende laevade nimekirja, mis eeldatavalt või tõendatult tegelevad ebaseadusliku, teatamata või reguleerimata kalapüügiga.
(6)
Komisjon on saanud ajakohastatud nimekirjad piirkondlikelt kalandusorganisatsioonidelt.
(7)
Kalalaev „Marta Lucia R”, mis oli määruse (EL) nr 468/2010 ja rakendusmääruste (EL) nr 724/2011, (EL) nr 1234/2012 ja (EL) nr 672/2013 alusel koostatud või muudetud nimekirjades, eemaldati kõnealustest nimekirjadest Ameerika Troopikatuunide Komisjoni (IATTC) 10.-14. juuni 2013 koosolekul ning Rahvusvahelise Atlandi Tuunikaitse Komisjoni (ICCAT) 20. augusti 2013. aasta ringkirjaga. Kõnealust laeva tuleks käsitada liidu nimekirjast eemaldatuna alates 20. augustist 2013.
(8)
Kalalaev „RED”, mis oli määruse (EL) nr 468/2010 ja rakendusmääruste (EL) nr 724/2011, (EL) nr 1234/2012 ja (EL) nr 672/2013 alusel koostatud või muudetud nimekirjades, eemaldati kõnealustest nimekirjadest Kirde-Atlandi kalanduskomitee (NEAFC) poolt 14. novembril 2012, Loode-Atlandi kalastusorganisatsiooni (NAFO) poolt 21. detsembril 2012 ning Kagu-Atlandi kalandusorganisatsiooni (SEAFO) poolt selle vastavuskomitee koosolekul 11. detsembril 2013. Kõnealust laeva tuleks käsitada liidu nimekirjast eemaldatuna alates 11. detsembrist 2013.
(9)
Arvestades asjaolu, et üks ja sama laev võib olla kantud nimekirja eri nimede ja/või lipuriikide all sõltuvalt sellest, mis ajal laev lisati piirkondlike kalandusorganisatsioonide nimekirja, peaks ELi ajakohastatud nimekiri sisaldama vastavate piirkondlike kalandusorganisatsioonide kindlakstehtud eri nimesid ja/või lipuriike.
(10)
Seepärast tuleks määrust (EL) nr 468/2010 vastavalt muuta.
(11)
Käesoleva määrusega ettenähtud meetmed on kooskõlas kalanduse ja vesiviljeluse korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EL) nr 468/2010 lisa B osa asendatakse käesoleva määruse lisas esitatud tekstiga.
Artikkel 2
Käesolev määrus jõustub seitsmendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 12. veebruar 2014

Labels: 8
11
5
6